Nordjyllands Politi leder tirsdag aften klokken 21 stadig med lys og lygte efter den unge mand, der tirsdag formiddag begik et røveriforsøg og et fuldbyrdet røveri mod henholdsvis Fakta og Superbrugsen i Brovst. Manden slog i første omgang til mod Fakta på Toftevej klokken 10.35, hvor han truede personalet til at udlevere kontanter. Det mislykkedes dog, da personalet ikke har adgang til butikkens kontanter. Blot to minutter senere slog samme gerningsmand så til mod Superbrugsen på Jernbanegade, ganske kort fra Fakta. Her truede han igen med en kniv, og da han i sin flugt blev forsøgt stoppet af et vidne, stak han - bevidst eller ubevidst - vidnet i siden med en kniv. Manden, der blev stukket, blev hurtigt bragt til Aalborg Universitetshospital. Han er uden for livsfare og har det efter omstændighederne godt. Tirsdag eftermiddag blev knivrøveren efterlyst med flere billeder idet politiet håbede, at offentligheden kunne hjælpe med at identificere ham, og det lykkedes senere på dagen. Dermed kender politiet røveren navn, og i deres søgen efter ham, har de indtil videre ransaget to adresser - en i Ulsted og en i Brovst. - Det gjorde vi selvfølgelig fordi, vi leder efter gerningsmanden, men også efter spor fra selve røveriet, og vi har fundet flere genstande vi kan forbinde med røveriet, så vi er helt sikre på, at han har været på en af de her adresser, fortæller vagtchef ved Nordjyllands Politi Jess Fallberg. Seneste nyt i sagen er, at man stadig aktivt leder efter gerningsmanden. Politiet henstiller til, at man, hvis man møder eller ser ham, ikke forsøger at pågribe ham selv, men straks ringer til politiet på telefon 114.

Referat:
Politiet har ransaget to adresser i deres søgen efter knivrøveren, der stadig er på fri fod.